בנסיבות מסוימות העלאת ילד שאינו בשל לכתה א' אינה המהלך הנכון עבור הילד ואף עלולה להיות בעלת השלכות שליליות עתידיות. לעיתים ילד הנכנס למסגרת תובענית כמו ביס כשהוא לא בשל באחד או יותר תחומי תפקוד, יתקשה להביא לידי ביטוי את יכולותיו מחד ולעמוד בדרישות המסגרת מאידך. סיטואציה כזו יכולה ליצור חוויה של חוסר מסוגלות, תסכול מהלמידה ודימוי עצמי נמוך. מכאן שיש לבחון בקפידה את מוקדי הכוח והחוזק של הילד ולבחון את המחיר שישלם בכל אחת מהאפשרויות.